**"Salmer til folket"**

**- en Luther-koncert med Den Danske Salmeduo**

Luther gav kirkemusikken tilbage til folket, og det er værd at markere! Den Danske Salmeduo - **Christian Vuust på saxofon og klarinetter** og **Hans Esbjerg på klaver** - har lavet en række instrumentale nyfortolkninger af Luthers salmemelodier. Duoen ønsker at vise musikkens levedygtighed og tidløshed, og dermed at bære reformationstidens salmer ind i vores samtid. Man vil til en koncert med Den Danske Salmeduo opleve et frugtbart møde mellem den nordiske folketones enkelhed, den klassiske musiktraditions nænsomhed og den amerikanske jazztraditions legende improvisationer. Reformationen bidrog til at give salmesangen i gudstjenesten tilbage til menigheden - og har derved haft stor betydning for den folkelige fællessang i de nordiske lande. Det er derfor særligt oplagt at der indgår fællessalmer i koncertprogrammet.

**Den Danske Salmeduo** har siden 1996 givet over 350 koncerter i kirker og på spillesteder, og har fem anmelderroste cd'er bag sig. Den røde tråd er de utrolig smukke og livskraftige salmer, som den danske musiktradition er beriget med - med melodier og harmonier enhver moderne komponist kan misunde. Mange af disse salmer har været en del af almindelige danskeres hverdag i hundreder af år. Med andre ord er salmerne danske klassikere, sange der bliver stående. Den Danske Salmeduo har lavet en række spændende og stemningsfulde nye bud på hvordan melodierne kan spilles - med respekt for det musikalske udgangspunkt og fornemmelse for den tekstlige baggrund.

Den Danske Salmeduo har, i samarbejde med en række erfarne skribenter, lavet en kombineret **cd- og bogudgivelse** med titlen ***Salmer til folket - Luther-salmer i nyt lys***(udkommer 15. november 2016 på Aero Music - distribution og salg via www.gatewaymusicshop.dk og www.eksistensen.dk). Cd’en indeholder duoens instrumentale nyfortolkninger af Luther-salmer. Bogen indeholder en række korte tekster, der afdækker forskellige aspekter ved reformationen og dens samfundsmæssige og kulturelle betydning - både historisk, men ikke mindst i nutiden. Den skal bibringe en forståelse af Luthers musikhistoriske betydning – også ud over det rent kirkelige. Skribenterne er biskop Henrik Wigh-Poulsen, journalist Kåre Gade og musikhistoriker Thorkil Mølle.

**Pressen skrev:**

*»Det er instrumentalt kammerspil af fineste karat«.*

 - Information

*»Vuusts meget poetiske og smukt rundede tone suppleres af Esbjergs varierede og empatiske spil. Deres helt store fortjeneste er, at de så fornemt mestrer balancen mellem både at bevare salmernes substans og tilføre dem noget subtilt forfriskende«.*

 - Aarhus Stiftstidende

*»Et udsøgt bud på hvordan de danske salmer kan fornys«.*

 - Skive Folkeblad

*»Vuust og Esbjerg har fuldstændig styr på det de har gang i. Det virker så indlysende og logisk når de først spiller. En meget smuk og rørende oplevelse«.*

 - Jazznyt.com

*»"De dybeste lag" er usædvanlig afklaret, med Esbjergs akustiske klaver og Vuusts klarinetter og saxofoner i et melodisk og sansemættet sammenspil«*

 - Jazz Special

**Christian Vuust** (f. 1964) er saxofonist, klarinettist og komponist. Docent ved Det Jyske Musikkonservatorium. DMA-nomineret i 2014 for sit album *Urban Hymn*. Ophavsmand til det *Grammy*-nominerede album *The Thule Spirit*. Spiller også med Aaron Parks, Pauseland, Peter Laugesen m.fl.

**Hans Esbjerg** (f. 1967) er pianist og organist. Har i eget navn lavet cd’en *Pop’n’Jazz* og har sammen med bassisten Jens Jefsen udgivet cd’en *Nice Noise Sweet Silence*. Uddannet ved konservatorierne i Esbjerg og Aarhus. Organist ved Christianskirken i Fredericia.

**Kontakt/koncertbooking:**

Hans Esbjerg, tlf 40930154, kontakt@dendansalmeduo.dk

Koncertpris: Kr. 8800,- alt inklusive.

Læs og lyt på [www.dendanskesalmeduo.dk](http://www.dendanskesalmeduo.dk)